ΓΡΑΠΤΗ ΕΡΩΤΗΣΗ E-0962/97 υποβολή: Roberta Angelilli (NI) προς την Επιτροπή (13 Μαρτίου 1997)

Θέμα: Χορήγηση οργάνων μέτρησης καυσαερίων στη δημοτική αστυνομία του Δήμου της Ρώμης

Η δημοτική αστυνομία του Δήμου της Ρώμης δεν είναι σήμερα σε θέση να πραγματοποιήσει ελέγχους όσον αφορά την εκπομπή επιβλαβών αερίων από τις εξατμίσεις των αυτοκινήτων. Πράγματι, οι συσκευές που προορίζονται για το σκοπό αυτό, υπό την ονομασία «Tecnomotor», δεν μπορούν να χρησιμοποιηθούν διότι, όπως αναφέρεται σε σημείωμα της υπηρεσίας οδικής παρέμβασης της δημοτικής αστυνομίας της Ρώμης, «οι συσκευές αυτές θα πρέπει πρώτα να τροποποιηθούν και να υποβληθούν σε νέα έγκριση σύμφωνα με την ισχύουσα νέα νομοθεσία».

Η κατάσταση αυτή καθιστά αδύνατη την πραγματοποίηση ελέγχων του επιπέδου ατμοσφαιρικής ρύπανσης που προκαλείται από τα διάφορα αυτοκίνητα οχήματα, συμπεριλαμβανομένων των λεωφορείων της δημόσιας επιχείρησης μεταφορών ATAC, οι εκπομπές των οποίων, παρά τις επανειλημμένες αιτήσεις ελέγχου, δεν έχει γίνει δυνατόν να εξακριβωθούν.

Δεν θεωρεί η Επιτροπή ότι η κατάσταση αυτή βρίσκεται σε προφανή αντίθεση προς τους ορισμούς της οδηγίας 92/55/ΕΟΚ ((ΕΕ L 225 της 10.8.1992, σελ. 68. )) της 22ας Ιουνίου 1992, που τροποποιεί την οδηγία 77/143/ΕΟΚ ((ΕΕ L 47 της 18.2.1977, σελ. 47. )) σχετικά με τον έλεγχο εκπομπών καυσαερίων;

Μπορεί επίσης η Επιτροπή να εκφράσει την άποψή της σχετικά με την αναγκαιότητα και το επείγον εφοδιασμού του Δήμου της Ρώμης με όργανα ελέγχου σύμφωνα προς τις ισχύουσες ρυθμίσεις και άμεσα χρησιμοποιήσιμα;

Στην περίπτωση κατά την οποία προκύπτει παράβαση του κοινοτικού δικαίου σχετικά με τη ρύπανση του περιβάλλοντος, μπορεί η Επιτροπή να ανακοινώσει τις δράσεις που ενδέχεται να αναλάβει έναντι του Δήμου της Ρώμης;

Aπάντηση του κ. Κinnock εξ ονόματος της Επιτροπής (12 Μαΐου 1997)

Η οδηγία 96/96/ΕΚ ((ΕΕ L 46 της 17.2.1997 )) της 20ης Δεκεμβρίου 1996 καλύπτει τα θέματα του τεχνικού ελέγχου των μηχανοκίνητων οχημάτων και των ρυμουλκούμενων τους. Με την οδηγία αυτή ακυρώνεται η οδηγία 77/143/ΕΟΚ ((ΕΕ L 47 της 18.2.1977 )) και χάνουν την ισχύ τους οι μεταγενέστερες τροποποιήσεις της από τις 9 Μαρτίου 1998.

Όσον αφορά το θέμα των εκπομπών από τις εξατμίσεις των οχημάτων που πρέπει να ελέγχονται κατά την χρονική στιγμή του τεχνικού ελέγχου στην οδηγία αυτή καθορίζονται τα εναρμονισμένα πρότυπα που ισχύουν για την προώθηση φιλικών προς το περιβάλλον μορφών μεταφοράς και για την εξασφάλιση της ομοιομορφίας και ομοιογένειας των αυτοκινήτων οχημάτων.

Η διαδικασία επί παραβάσει κατά της Ιταλίας τερματίστηκε όταν εγκρίθηκαν και κοινοποιήθηκαν στην Επιτροπή τα εθνικά μέτρα ((Υπουργικό διάταγμα της 28.2.1994,που δημοσιεύθηκε στην «Gazetta Ufficiale della Republica Italiana, Serie generale No 53»της 5.3.1994 )) υλοποίησης της οδηγίας 92/55/ΕΟΚ ((ΕΕ L 225 της 10.8.1992 )). Για την Ιταλία ισχύει πάντως παρέκκλιση από τις απαιτούμενες προδιαγραφές της Κοινότητας στα θέματα του τεχνικού ελέγχου μηχανοκίνητων αυτοκινήτων οχημάτων μεταφοράς επιβατών, το αργότερο έως την 1η Ιανουαρίου 1998.

Τέλος, στην οδηγία 92/55/ΕΟΚ του Συμβουλίου δεν καθορίζεται η μεθοδολογία του τεχνικού ελέγχου ούτε και τυποποιούνται οι προδιαγραφές για τον εξοπλισμό που πρέπει να χρησιμοποιείται στους σταθμούς διεξαγωγής του ελέγχου. Στα κράτη μέλη παραχωρείται έτσι κάποιος βαθμός ευελιξίας κατά τον καθορισμό των μεθόδων διεξαγωγής των δοκιμών και κατά την χρήση του εξοπλισμού διεξαγωγής του ελέγχου στο πλαίσιο της εφαρμογής των εθνικών προδιαγραφών.